钦定古今图书集成/明伦汇编/交谊典/第055卷 > 《大酺赋》〈有序〉刘筠
## 钦定古今图书集成/明伦汇编/交谊典/第055卷 > 《大酺赋》〈有序〉刘筠

臣谨按前《志》，酺之言布也，王德布于天下而合聚饮食焉。肇自炎汉初兴，日不暇给，罚其合醵之会，著于三尺之法。逮乎孝文，崇修礼义，赐酺之惠，由是流行。况我朝盛德形容，汪洋图牒，固不可以寸毫尺素孟浪而称也。臣今所赋者，但述海内丰盛，兆庶欢康，为负暄献芹之比尔。其辞曰：

圣宋绍休兮三叶重光，祥符荐祉兮万寿无疆。昭景
贶于纪元之号，还淳风于建德之乡。庆无邈而不被，
俗无细而不康。乃下明诏，申旧章，赐大酺之五日，洽
欢心于庶邦。尔乃京邑翼翼，四方是则。通衢十二兮
砥平，广路三条兮绳直。固不以列肆，千里，集民万亿。
群有司而先置，戒掌次而具饬。幕九章兮灿若舒霞，
廊千步兮轩如布翼。外饔之百品有叙，酒正之六物
不忒。分命司市，迁阛阓于东西；鸠集梓人，校轮舆于
南北：将以极瑰奇诡异之欢，示深慈至惠之泽也。于
是二月初吉，春日载阳，皇帝乃乘步辇，出披香，排飞
闼，历未央，御南瑞之峣阙，临回望之广场。百戏备，万
乐张，仙车九九而并骛，楼船两两而相当。昭其瑞也，
则银瓮丹甑；象其武也，则青翰艅艎。声砰磕兮非雷
而震；势凭凌兮弗苇而航。且观夫鱼龙曼衍，鹿马腾
骧。长蛇白象，麒麟凤凰。吞刀璀璨，吐火荧煌。文豹左
挐兮右攫，元珠倏耀兮忽藏。画地而川流涆涆，移山
而列岫嶈嶈。神木垂实，灵草擢芒。《髵豆兽》，绰约夭
倡。曳绡纨而綷縩，振环珮兮铿锵。赤刀受黄公之祝，
大面体兰陵之王。木女发机于曲逆，鸟言流俗于冶
长。千变万化，纷纭颉颃。前者拗怒而欲息，后者技痒
而激昂。舞以七盘之妍袖，间以九部之清商。《弹筝》
籥，吹竽鼓簧。南音变楚，陇篴明羌。琵琶出于胡部，掺
鼓发于祢狂。方响遗铜磬之韵，羯鼓斗《山花》之芳。箜
篌之妙引初毕，笳管之新声更扬。洞箫参差兮上处，
燕筑慷慨兮在旁。琴瑟合奏而奚辨，埙箎相须而靡
遑。信满坑而满谷，岂止乎洋洋盈耳而已哉！又若橦
末之技，趫捷之徒，籍其名于乐府，世其业于都卢。竿
险百尺，力雄十夫。望仙盘于云际，视高緪于坦途。俊

坠，旋敛态而自如。亦有侲僮赤子，提携叫呼。脱去襁
褓，负集危躯。效山夔之踯躅，恃一足而有馀。欻对舞
于索山，跳九剑而争趋。偃仰拜起，如礼之拘。杂以拔
距投石，冲狭戏车，蛇矛交击，猿骑分驱。韩嫣之金丸
叠中，孟光之石臼凌虚。习五案者，于斯尽矣，透三峡
者，何以加诸。复有俳优，旃孟滑稽，淳于诙谐，方朔调
笑酒胡。纵横谑浪，突梯嗫嚅。混妍丑于戚施，变舒惨
于籧篨。乃至角抵蹴踘，分朋列族，其胜也气若雄虹，
其败也形如槁木。谁“谓乎狼子野心，而熊罴可扰？谁
谓乎以强凌弱，而猫鼠同育。”斯固艺之下者，亦可以
娱情而悦目。是时也，都人士女，农商工贾，鳞萃乎九
达之衢，星拱乎两观之下。举袂兮连帷，挥汗兮霈雨。
钿车金勒，杂遝而晶荧；袨服靓装，藻缛而容与。网利
者罢登垄断，力田者竞辞畎亩。屠羊说或慕功名，斲
轮扁亦忘规矩。寂寂兮巷无居人，憧憧兮观者如堵。
以遨以游，爰笑爰语。始乃抃舞于康庄，终乃含歌于
樽俎。旁有相如涤器，蜀氏卖脯，乘时射利，鬻良杂楛，
芍药之味蚔？“尽取。”既贾用以兼嬴，咸满志而自许。
又乃百工居肆，众货丛聚，锦绣之设，焰朗甍庑。竞相
高以奢丽，羌难得而𫌨缕。于以见国家蕃富，上下充
足，女有馀丝，男有馀粟，顾金土兮同价，兴礼让兮郁
郁。若夫七相茂族，四姓良家，蝉联鼎盛，照耀繁华。皆
结驷而连骑，虽两汉其宁加。则又有菟裘老臣，逍遥
高尚，乘下泽之车，曳灵寿之杖，爰稽首于尧云，挹衢
樽而无量。乡里俊造，草泽英才，览德辉而狎至，观国
光而聿来。顾鼎食之可取，岂直《野苹》之谓哉！羽林戴
鹖之夫，期门佽飞之子，罢羽猎于长杨，投宾壶于棘
矢，袭楚楚之衣裳，喜交臂于廛里。大矣哉！惟尧舜之
作主兮，盛德日新；矧皋夔之为佐兮，嘉猷矢陈。奏君
臣相悦之乐，会比屋可封之民。湛露未晞，在藻之欢
允洽；太牢如享，登台之众咸臻。老吾老以幼吾之幼，
不独子其子而亲其亲。鳏寡孤惸兮各有所养，蛮夷
戎狄兮孰非我臣。粟帛之赐已厚，牛酒之给仍均。春
醴惟醇，炮炙芗芬。皤发者驾肩而泄泄，支离者攘臂
而欣欣。莫不含和而吐气，蹈德而咏“仁。一之二之日，
乐且有仪；三之四之日，不醉无归。”五日兮餍饫斯极，
但见夫含哺而嬉。介尔眉寿，和尔天倪。非夫上圣之
乾乾致治，其孰能逸豫而融怡者哉？敢为《系》曰：“于铄
我宋，巍乎帝先。创业垂统，静直动专。威烈既茂，文德
是宣。谦而不宰，让之于天。上帝允答，灵贶昭然。厥庆
惟大，庶民赖焉。爰锡”酺饮，流惠周旋。有殽如阜，有酒
如川。既醉既饱，无党无偏。体安舒兮被尧日，气和乐
兮畅《薰弦》。祝圣祚兮扬纯懿，永延长兮亿弥年。